เอสซีจี-บ้านปูยัน เอาอยู่ความเสี่ยง
SCC ใช้เทคโนโลยีตามติดความเสี่ยงใกล้ชิด BANPU ยันสุขภาพลูกค้าปกติดี
11 ก.ค. 2555

SCC ใช้เทคโนโลยีตามติดความเสี่ยงใกล้ชิด BANPU ยันสุขภาพลูกค้าปกติดี 
นายอนุวัฒน์ จงยินดี ผู้อำนวยการสำนักงานตรวจสอบ บริษัท ปูนซิเมนต์ไทย หรือเอสซีจี (SCC) เปิดเผยว่า การบริหารความเสี่ยงของธุรกิจตอนนี้ยังถือว่าอยู่ในสถานการณ์ปกติ เพราะบริษัทได้กำหนดปัจจัยเสี่ยงเรื่องการชะลอตัวเศรษฐกิจโลกจากวิกฤตยุโรปอยู่ในแผนของคณะกรรมการบริหารความเสี่ยงตั้งแต่ตอนเสนอแผนประจำปีแล้ว 
“ตอนนี้บริษัทให้น้ำหนักกับปัจจัยเสี่ยง 2 ประเด็นหลัก คือ การชะลอตัวของเศรษฐกิจโลกที่เกิดจากปัญหาวิกฤตการเงินยุโรป การชะลอตัวของสหรัฐ จีน และอินเดีย ประเด็นที่สอง คือ การติดตามผลของบริษัทหรือประเทศที่ SCC เข้าไปลงทุน ว่าได้รับผลกระทบจากการชะลอตัวเศรษฐกิจของโลกขนาดไหน” นายอนุวัฒน์ กล่าว
อย่างไรก็ดี ปกติหน่วยธุรกิจแต่ละหน่วยต้องมีการรายงานบริหารความเสี่ยงให้คณะกรรมการบริหารความเสี่ยงรับทราบในทุกไตรมาส จากนั้นถึงจะนำเสนอกับคณะผู้บริหารและนำเสนอไปยังคณะกรรมการบริษัททราบต่อไป 
“บริษัทตั้งมั่นว่าจะต้องมีการลงทุนในกลุ่มอาเซียนมากขึ้น มีการนำเทคโนโลยีมาใช้เพื่อติดตามข้อมูลได้ตลอดเวลา ไม่ว่าจะเป็นภาวะค่าเงินแต่ละสกุล ราคาน้ำมัน เพราะเรื่องเหล่านี้เกี่ยวข้องกับการบริหารความเสี่ยง เพื่อทำให้บริษัทสามารถเตรียมพร้อมและตั้งรับกับสถานการณ์ที่เปลี่ยนแปลงรายวันได้” นายอนุวัฒน์ กล่าว 
นายอัครพงษ์ ไทยานนท์ ผู้ช่วยประธานเจ้าหน้าที่บริหารฝ่ายแผนงานองค์กรและพัฒนาธุรกิจ บริษัท บ้านปู (BANPU) กล่าวว่า บริษัทมีการติดตามลูกค้าอย่างใกล้ชิด ซึ่งยังไม่มีสัญญาณใดที่บ่งบอกว่าลูกค้าได้รับผลกระทบจากวิกฤตการเงินยุโรป ที่สำคัญลูกค้ามีฐานะทางการเงินที่แข็งแกร่ง และคาดว่าราคาถ่านหินจะไม่ลดลงอีกแล้ว